TTWกำไรปีหน้าทะลุ2.3พันล.
ยอดใช้น้ำพุ่ง-บุ๊กรายได้ซีเคพีตั้งเป้าลงทุน5ปีร่วม1.9หมื่นล.
22 ธ.ค. 2554

ยอดใช้น้ำพุ่ง-บุ๊กรายได้ซีเคพีตั้งเป้าลงทุน5ปีร่วม1.9หมื่นล.
TTW ตั้งเป้ารายได้ปีหน้าโต 15% มั่นใจกำไรทะลุ 2,300 ล้านบาท โหมลงทุนยาว 5 ปี 
นายสมโพธิ ศรีภูมิ กรรมการผู้จัดการ บริษัท น้ำประปาไทย (TTW) เปิดเผยว่า บริษัทตั้งเป้าหมายกำไรปีหน้าอยู่ที่ 2,300 ล้านบาท แต่คาดว่าน่าจะทำได้ทะลุเป้า เนื่องจากธุรกิจผลิตและจ่ายน้ำประปายังเติบโตต่อเนื่อง
ส่วนรายได้น่าจะเติบโตประมาณ 15% เพิ่มขึ้นจากปีนี้ที่คาดว่ารายได้จะอยู่ที่ 4,650 ล้านบาท ซึ่งต่ำกว่าเป้าหมายที่ตั้งไว้เล็กน้อย 
นอกจากนี้ ปีหน้าบริษัทจะรับรู้รายได้จากการลงทุนในบริษัท ซีเค พาวเวอร์ (CKP) จำนวน 190 ล้านบาท และจะเพิ่มขึ้นต่อเนื่องในปีถัดไป
บริษัทจ่ายน้ำที่ จ.ปทุมธานี-รังสิต คาดว่าจะโตขึ้น 5-6 ล้านคิว ส่วน จ.สมุทรสาคร-นครปฐม คาดว่าจะโตขึ้นประมาณ 10 ล้านคิว ขณะที่บริษัทเตรียมปรับเพิ่มอัตราค่าน้ำขึ้นอีก 3.5-4% ตามข้อตกลงปกติ 
ทั้งนี้ บริษัทเตรียมเงินลงทุนปีหน้า 7,000 ล้านบาท โดยแบ่งเป็นการลงทุนใน CKP จำนวน 2,760 ล้านบาท ลงทุนเพิ่มประสิทธิภาพการผลิตและจ่ายน้ำที่ จ.ปทุมธานี-รังสิต 500 ล้านบาท ที่เหลืออีกประมาณ 3,700 ล้านบาท ใช้ลงทุนธุรกิจพลังงานทางเลือกและสิ่งแวดล้อมที่อยู่ระหว่างเจรจาซื้อกิจการหรือโครงการที่ต้องลงทุนเอง โดยคาดว่าภายในปีหน้าจะได้ข้อสรุปเกี่ยวกับการลงทุนดังกล่าวประมาณ 4 แห่ง
ขณะเดียวกันบริษัทได้จัดทำแผนการดำเนินงาน 5 ปี (2555-2559) โดยจะเร่งปรับโครงสร้างรายได้ให้มีความยืดหยุ่นลดการพึ่งพิงธุรกิจผลิตและจ่ายน้ำประปา โดยคาดว่าภายในปี 2559 รายได้จากธุรกิจน้ำประปาจะอยู่ที่ 65% ธุรกิจพลังงานทางเลือกและสิ่งแวดล้อมอยู่ที่ 35% จากปัจจุบันที่มีรายได้จากน้ำประปา 96% ที่เหลือเป็นรายได้จากนิคมอุตสาหกรรมบางปะอิน ขณะที่อัตราการเติบโตของรายได้รวมจะอยู่ที่ 15% ต่อปี
นอกจากนี้ บริษัทตั้งงบลงทุน 5 ปี ไว้ที่ 1.9 หมื่นล้านบาท ซึ่งส่วนใหญ่จะเป็นการลงทุนในธุรกิจพลังงาน โดยแหล่งเงินทุนจะมาจากการกู้ธนาคารและการออกหุ้นกู้เป็นหลัก โดยเฉพาะในช่วงต้นเดือน ก.พ.ปีหน้า บริษัทมีแผนออกหุ้นกู้อีก 3,500 ล้านบาท อายุ 7 ปี และ 10 ปี เพื่อนำมาชำระคืนหุ้นกู้ชุดเดิมที่จะครบกำหนดในช่วงปลายเดือน ก.พ.ปีหน้า
“ถึงแม้เราจะต้องลงทุนถึง 1.9 หมื่นล้านบาท แต่ก็จะรักษาอัตราการจ่ายเงินปันผลให้สม่ำเสมอ รวมทั้งไม่รบกวนผู้ถือหุ้นด้วยการเพิ่มทุน ดังนั้น จึงต้องบริหารการลงทุนให้สม่ำเสมอไม่ให้ไปหนักปีใดปีหนึ่ง หรือพยายามเฉลี่ยปีละไม่เกิน 5,000 ล้านบาท ส่วนแหล่งทุนจะมาจากการกู้ 100% ไม่ว่าจะผ่านธนาคารหรือหุ้นกู้ แต่จะรักษาอัตราหนี้สินต่อทุนไม่ให้เกิน 1.7 เท่า จากปัจจุบันอยู่ที่ 1.1 เท่า” นายสมโพธิ กล่าว